मनाङ सेमिफाइनलमा
सिधै बाई पाएर क्वाटरफाइनल खेलेको मनाङ–मस्र्याङदी क्लब प्रथम ई–प्लानेट जेसिज कप राष्ट्रिय फुटबलमा बिहीबा झापा ११ लाई टाइब्रेकरमा ५–३ ले हराउँदै सेमिफाइनल पक्का गरेको छ । दर्शकको साथ पाएको झापाका खेलाडीले खेल अवधिभर लय छाडेनन् । 
चितवन — सिधै बाई पाएर क्वाटरफाइनल खेलेको मनाङ–मस्र्याङदी क्लब प्रथम ई–प्लानेट जेसिज कप राष्ट्रिय फुटबलमा बिहीबा झापा ११ लाई टाइब्रेकरमा ५–३ ले हराउँदै सेमिफाइनल पक्का गरेको छ । दर्शकको साथ पाएको झापाका खेलाडीले खेल अवधिभर लय छाडेनन् ।  खेलको २८ औं मिनेटमा मनाङका सुजल श्रेष्ठले पहिलो गरे । मनाङको गोलसँगै झापा दबाबमा पऱ्यो । खेलको ६० औं मिनेटमा मनाङका अनन्त तामाङको पेनाल्टी बक्सभित्र ह्यान्ड गरेपछि झापाले पेनाल्टी पायो । त्यसमा झापाका कर्ण लिम्बूले गोल गर्दै खेल बराबरीमा ल्याए । त्यसको ५ मिनेटपछि उनै कर्णले झापालाई अग्रता दिने मौका चुकाए । उनको हेड प्रहार विफल हुँदा दर्शक चुकचुकाएका थिए । खेल बराबरीपछि टाइब्रेकरमा मनाङलाई सफलता मिल्यो । सुजल श्रेष्ठ, अन्जन विष्ट, कमल श्रेष्ठ, विमल बस्नेत र डोना थापा गोल गर्न सफल भए । झापाबाट कर्ण लिम्बू, बुद्ध चेम्जोङ, रवि थापामगरले गोल गरे पनि दिलेन लोक्तानको प्रहार असफल भयो । मनाङले शनिबार विजय युथ क्लव हेटौंडासँग प्रतिस्पर्धा गर्नेछ । मनाङका सुजल श्रेष्ठ म्यान अफ द म्याच भए । उनले ५ हजार पुरस्कार पाए । ‘मनाङका ९ खेलाडी राष्ट्रिय थिए,’ झापाका टिम म्यानेजर भीमराज केसीले भने, ‘तर हाम्रा खेलाडीले राम्रो खेले, चर्को गर्मी भए पनि टिकेर खेले ।’ उनले राम्रो खेलेकाले दु:ख मान्नुपर्ने अवस्था नरहेको बताए । मनाङ मस्र्याङदीका प्रशिक्षक विजय घलेले जित पाए पनि खेलाडीले सोचेजस्तो खेल्न नसकेको बताए । ‘खेल सोचेजस्तो भएन, खेलाडीको तालमेल नै मिलेन,’ उनले भने, ‘धेरै खेलाडीले एसियन कप छनोट खेलेकाले थकित नै थिए । त्यसैले राम्रो खेल्ने सकेनौं । सेमिफाइनलमा राम्रो खेल्ने छौं ।’ शुक्रबार पहिलो सेमिफाइनलमा एपीएफ र सुदूरपश्चिम ११ बीच प्रतिस्पर्धा हुनेछ । 